EXPUNERE DE MOTIVE

1.CONTEXT

•Temeiurile și obiectivele propunerii

Declanșarea pandemiei de COVID-19 a modificat perspectivele economice pentru anii următori în Uniune și în lume. Impactul pe termen scurt al crizei provocate de pandemia de COVID-19 în fiecare stat membru va depinde de durata și de strictețea măsurilor de izolare, de structura producției și de măsurile de politică economică luate pentru a atenua impactul imediat al crizei. Efectele pe termen mediu și lung ale crizei vor depinde de reziliența economiilor statelor membre. Având în vedere diferențele în ceea ce privește impactul economic pe termen scurt și marja disponibilă în materie de politici, în absența unor acțiuni politice hotărâte, riscul de adâncire a divergențelor din Uniune ca urmare a crizei provocate de pandemia de COVID-19 este real.

Având în vedere că măsurile de izolare sunt ridicate treptat, este necesar să se planifice strategic redresarea, revitalizând economia și revenind la o creștere durabilă. Pentru aceasta este necesar să se sprijine investițiile publice și private, dar și să se consolideze eforturile de reformă ale statelor membre menite să remedieze deficiențele sociale și economice ale economiilor lor, să îmbunătățească reziliența economiilor lor și să faciliteze revenirea la o creștere durabilă. În acest sens, este esențial să se acompanieze în continuare eforturile de reformă ale statelor membre, punând la dispoziția acestora sprijin tehnic semnificativ pentru consolidarea capacității lor administrative de pregătire și de punere în aplicare a reformelor care vor promova reziliența și vor sta la baza redresării.

Prezentul regulament propune instituirea unui instrument de sprijin tehnic de sine stătător, de care pot beneficia toate statele membre și care să înlocuiască Programul de sprijin pentru reforme structurale (PSRS). Prin intermediul Instrumentului de sprijin tehnic, Comisia va putea continua să ofere expertiză individualizată la fața locului, astfel încât statele membre să dispună de capacitatea instituțională și administrativă necesară pentru a elabora și a pune în aplicare reforme de promovare a creșterii și să poată consolida reziliența economiilor europene prin intermediul unor structuri administrative eficiente și funcționale. În acest scop, similar Programului de sprijin pentru reforme structurale, Instrumentul de sprijin tehnic va urmări să însoțească autoritățile naționale ale statelor membre care solicită sprijin tehnic în etapele procesului de reformă sau în anumite etape ale procesului de reformă. Din motive de celeritate și în vederea ajungerii cât mai rapid posibil la un acord între colegiuitori, prezenta propunere de regulament are la bază cea mai recentă versiune a textului privind Instrumentul de sprijin tehnic cuprins în Propunerea Comisiei de instituire a Programului de sprijin pentru reforme, astfel cum a fost discutată de către colegiuitori în ultimele luni. Propunerea de instituire a Programului de sprijin pentru reforme este retrasă. La 31 mai 2018, Comisia a propus Programul de sprijin pentru reforme în contextul propunerilor de programe sectoriale aferente cadrului financiar multianual (CFM) pentru perioada 2021-2027. Propunerea respectivă prevedea un instrument de sprijin tehnic menit să sprijine eforturile statelor membre de consolidare a punerii în aplicare a reformelor structurale în contextul semestrului european. Textul propunerii respective a fost discutat în cadrul Consiliului în timpul președințiilor finlandeză și croată și s-a ajuns la un acord de principiu în cadrul Consiliului cu privire la instrumentul menționat anterior. În paralel, Parlamentul European lucra la Propunerea Comisiei de instituire a Programului de sprijin pentru reforme și și-a prezentat proiectul de raport la 20 aprilie 2020. Concomitent cu prezenta propunere, pentru a răspunde noilor provocări apărute în urma crizei provocate de pandemia de COVID-19, Comisia a propus, de asemenea, un regulament privind un mecanism de redresare și reziliență, care va oferi sprijin financiar la scară largă pentru investițiile și reformele publice care sporesc reziliența economiilor statelor membre și le pregătesc mai bine pentru viitor. Instrumentul de sprijin tehnic poate sprijini statele membre în demersurile de pregătire și punere în aplicare a planurilor de redresare și reziliență elaborate în temeiul Mecanismului de redresare și reziliență.

•Coerența cu dispozițiile deja existente în domeniul de politică vizat

Instrumentul de sprijin tehnic îi permite Comisiei să sprijine autoritățile din statele membre în eforturile acestora de a elabora reforme în conformitate cu propriile priorități și de a-și consolida capacitatea de a elabora și pune în aplicare politici și strategii de reformă, beneficiind, totodată, de bunele practici și exemple ale omologilor. Sprijinul tehnic va fi foarte necesar în perioada de după criză. Prin urmare, prezenta propunere completează în mod adecvat pachetele de măsuri propuse de Comisie pentru a face față consecințelor economice ale pandemiei de COVID-19, și anume Mecanismul de redresare și reziliență, REACT UE în cadrul fondurilor structurale și de coeziune, propunerile modificate privind Fondul european pentru investiții strategice (FEIS) și InvestEU, precum și gama de măsuri elaborate ca răspuns la pandemia actuală de COVID-19, cum ar fi „Inițiativa pentru investiții ca reacție la coronavirus”.

Instrumentul de sprijin tehnic se bazează pe succesul PSRS, care a primit în mod constat feedback pozitiv de la statele membre beneficiare și pentru care cererea a fost mai mare decât bugetele disponibile în rundele de selecție anterioare (de exemplu, în runda din 2019 s-au depus 508 cereri cu o valoare totală de 194 de milioane EUR, iar din acestea s-au putut selecta 263 de cereri reprezentând 79,3 milioane EUR; în runda din 2020, s-au depus 609 cereri cu o valoare de 250 de milioane EUR, iar din acestea s-au putut selecta 228 de cereri reprezentând 84,7 milioane EUR). Instrumentul de sprijin tehnic este conceput ca o continuare a PSRS existent și este consecvent, coerent și complementar resurselor existente pentru consolidarea capacităților și asistență tehnică, ce sunt disponibile în cadrul altor programe de finanțare ale Uniunii. Asistența tehnică disponibilă în cadrul politicii de coeziune are scopul de a ajuta părțile interesate să pună în aplicare programele și proiectele finanțate de Uniune și îmbracă forma sprijinului financiar pentru pregătire, gestionare, evaluare, monitorizare, audit și control pus la dispoziție prin Fondul european de dezvoltare regională (FEDR), Fondul social european (FSE) și Fondul de coeziune. Prin urmare, asistența tehnică disponibilă în contextul menționat anterior are obiectivul de a consolida capacitatea de administrare a fondurilor Uniunii și de a promova punerea în aplicare a proiectelor cofinanțate din fonduri ale Uniunii, facilitând astfel absorbția acestor fonduri. Centrul de asistență tehnică disponibil în cadrul InvestEU vizează în principal pregătirea marilor proiecte de investiții (private), și nu reformele structurale. În schimb, Instrumentul de sprijin tehnic are scopul de a oferi sprijin pentru capacitatea administrativă și reformele structurale pe termen lung, completând astfel în mod adecvat și oferind valoare adăugată asistenței care se acordă în prezent prin diferitele programe sectoriale și acțiuni ale Uniunii desfășurate în cadrul fondurilor Uniunii.

De asemenea, acest instrument este în concordanță cu orientările de politică prezentate în cadrul semestrului european, acordând sprijin tehnic pentru punerea în aplicare a recomandărilor specifice fiecărei țări adresate statelor membre în acest context.

•Coerența cu alte domenii de politică a Uniunii

Propunerea este coerentă cu alte politici ale Uniunii și asigură complementaritatea și sinergiile cu aceasta.

Propunerea de instituire a Mecanismului de redresare și reziliență are obiectivul de a oferi sprijin financiar pentru investițiile și reformele publice, în special în domeniul tranziției verzi și digitale, care sporesc reziliența economiilor statelor membre și le pregătesc mai bine pentru viitor.

Instrumentul de sprijin tehnic va fi complementar Propunerii de instituire a Mecanismului de redresare și reziliență, deoarece va oferi sprijin pentru consolidarea capacității administrative a statelor membre și, în acest context, va oferi sprijin pentru pregătirea și punerea în aplicare a planurilor de redresare și reziliență care stabilesc reformele și investițiile care urmează să fie finanțate în cadrul Mecanismului de redresare și reziliență și, în general, va oferi sprijin și pentru acțiunile naționale de reformă legate de tranziția verde și digitală.

2.TEMEI JURIDIC, SUBSIDIARITATE ȘI PROPORȚIONALITATE

•Temeiul juridic